**BTI - Case Hedda skole - fokus på nivå 2 - samarbeid mellom to enheter og nivå 3 - samarbeid mellom flere enheter.**

Hedda er åtte år og går i 2. klasse. Hun og foreldrene kommer flyttende fra Oslo til Steinkjer ved påsketider. Far jobber innenfor oljenæring. Han pendler til Stavanger og har arbeidsrytme med to uker jobb og tre uker fri. Mor har fått jobb på lokal håndverksbedrift. De har kjøpt seg fin enebolig på Steinkjer. Skolen får ikke så mange opplysninger fra skolen i Oslo, men det blir opplyst at hun var elev i en stor og noe utfordrende klasse.

Første ukene i ny klasse er de andre jentene veldig opptatt av Hedda, og hun blir fort invitert hjem til nye potensielle venninner. Hun bor nærme Sofie, og de to er en periode mye sammen.

**Situasjon 1:**

Det nærmer seg sommerferien. Klasselærer registrer at Hedda går en del alene i friminuttene, og det ser ikke ut til at hun har fått noen faste venninner. Hun har vært innom både håndball og fotball, men sluttet fort. Faglig henger hun mye etter i flere fag, spesielt matte. Klasselærer er nyansatt ved skolen, og er relativt nyutdannet. Klasselærer er usikker på om det er snakk om lærevansker, om hun mistrives eller om det er fordi hun har gått i en klasse med dårlig oppfølging.

Til drøfting:

* Hva bør klasselærer gjøre videre?
* Er det grunnlag for bekymring? Hvem avgjør det? Hva gjør man dersom man ikke er bekymret?
* Hvem kan klasselærer drøfte saken med internt på skolen – er det et fora for slike drøftinger?
* Hvordan tar skolen dette opp med foreldrene (hvem og på hvilken måte)? Finnes veiledningsmateriell/verktøy i handlingsveilderen til en slik samtale?
* Hva bør klasselæreren finne i handlingsveilderen?
* Er det aktuelt å involvere andre tjenester ved f.eks:
	+ Konsultasjon – på hvilken måte?
	+ Henvisning – på hvilken måte?
* Hva med informert samtykke – når er det aktuelt?
* Hvordan er brukermedvirkning ivaretatt i denne prosessen i forhold til foreldrene og Hedda?

Spesielt om brukermedvirkning nivå 0:

Hvis skolen ikke tar kontakt med foreldrene og foreldrene selv er bekymret for Heddas trivsel. Hvilken informasjon har foreldrene fått i forhold til hvem de kan henvende seg til, for å drøfte saken utenom foreldresamtale med lærer?

Hvem kan Hedda ta kontakt med på skolen dersom hun har det vanskelig? Hvilken informasjon er gitt om dette? Hva hvis Hedda ikke har noen god kjemi med klasselærer- hvem kan hun kontakte da?

**Situasjon 2:**

Hedda går nå i tredje klasse. Hun er utredet av pedagogisk psykologisk tjeneste (ppt) og det er bekreftet at hun har store lærevansker. Foreldrene har tatt ut separasjon. Far har funnet ny partner i Stavanger og har flyttet dit. Etter bruddet kan ikke mor bo i huset lenger. Hun har foreløpig leid et lite hus som ligger litt avsides til.

Hedda har nå mye fravær, siste måned ca. en dag pr uke. Hun virker trist.

Hedda har veldig god kontakt med Tone, en assistent som jobber mye i klassen hennes. Hun forteller Tone at hun har hatt et første samvær med far etter bruddet. Hun er veldig skuffet og lei seg. Far har ny samboer som har to barn. Hun synes ikke hun fikk være alene med far, og de andre barna tok mye fokus. Hun lurer på om far er glad i henne lengre. Hun er også bekymret for mor. Mor er mye lei seg.

Til drøfting:

* Hvem kan assistenten ta opp saken med?
* Finnes det et internt fora på skolen der en kan drøfte Heddas situasjon?
* Hvordan og hvem tar situasjonen opp med mor?
* Er det aktuelt og opprette stafettlogg? Eventuelt hvem gjør dette?
* Er det aktuelt å samarbeide med andre enheter utenfor skolen – hvem?
* Hvordan henvender skolen seg til eventuelle samarbeidspartnere?
* Hvordan sikre medvirkning fra foreldrene og Hedda?

**Situasjon 3:**

Hedda går i fjerde klasse. Heddas mor mister jobben på grunn av innskrenkninger i bedriften. Den økonomiske situasjonen er presset. Ved foreldresamtale forteller mor at hun synes det er vanskelig å sette av penger, til for eksempel bursdagsselskap for Hedda. De andre jentene i klassen inviterer alle jentene, noe som blir dyrt. Sommerferien står for døren. Hun synes det er leit at hun og Hedda ikke kan dra på tur eller liknende. Hedda skal til faren i ferien, men der trives hun ikke. Hun har akkurat fått en halvbror, og hun regner med at hun og far får lite tid sammen. Mor må prøve å få seg en sommerjobb. Hun har vært i kontakt med en campingplass. Skal hun jobbe der må hun jobbe sene kvelder, og Hedda er for liten til å være hjemme alene.

Til drøfting:

* Til den økonomiske situasjonen – er det noen skolen kan samarbeide med?
* Hvordan henvise – og hvem kan gjøre det?
* Hva med informert samtykke – er det aktuelt her?

**Situasjon 4:**

Det er høsten i femte klasse for Hedda. Hun virker mer stille og trist. Hun strever fortsatt faglig. Lærevanskene blir mer synlig i klassen. Avstanden til de andre er tydeligere. Mor har fått seg ny kjæreste i løpet av sommerferien.

Mor til Heddas venninne, Sofie, er til foreldresamtale. Hun forteller om en episode fra i sommer der Sofie skulle overnatte hos Hedda. Sofie ringte hjem sent på kvelden. Mor til Hedda hadde da besøk av kjæresten, og de hadde drukket en del i løpet av kvelden. Jentene var redde. Mor til Sofie hentet dem begge, og de sov i hennes hjem. Etter det har Hedda sovet over hos dem flere ganger. Hun har selv spurt om hun kan sove der fordi mor skal på jobb. Hun har sagt til Sofie at mors kjæreste er der mye, men hun har ikke lyst til å være alene med han. Sofies mor er bekymret, men hun vil nødig blande seg inn. Hun er imidlertid opptatt av å være til støtte for Hedda.

Til drøfting:

* Hva er skolens ansvar å følge opp nå?
* Hvem kan klasselærer drøfte situasjonen med?
* Er det aktuelt å samarbeide med andre?
* Er det aktuelt å melde til barnevern eller andre – i tilfelle hvem og hvordan?
* Hvordan samarbeide med de som allerede kjenner Hedda?
* Hvordan samarbeide med Hedda, mor og far?

**Situasjon 5:**

Hedda går fortsatt i femte klasse. Hun har fortsatt god kontakt med assistenten Tone. Tone observerer at hun er mye trist og stille. En dag ser det ut som hun er på gråten. Tone spør henne litt i forbifarten om alt er greit. Hun begynner da å gråte. De finner et rom hvor de kan snakke uforstyrret. Hedda forteller da at hun for et par dager siden var alene med mors kjæreste på kvelden. Mor var på jobb. Hun liker ikke å være alene med han for han drikker øl hver kveld og ser på pornofilmer.

Hun gikk og la seg ved 22 tiden og sovnet. Hun våknet av at mors kjæreste la seg i sengen sammen med henne. Hun ble fryktelig redd – ble helt stiv av skrekk. Han «klådde over alt». Hun begynte etter hvert å gråte. Han sa at han ikke mente noe vondt med det og gikk tilbake til stua. Han kom tilbake litt senere og sa unnskyld og at hun ikke måtte fortelle dette til moren. Hun tror han var ganske full.

Hun har ikke turt å fortelle dette til noen. Hun er livredd for at moren skal få rede på det, for de er jo kjærester. Hun gruer seg veldig til mor skal jobbe sent igjen – hva skal hun gjøre da?

Til drøfting:

* Hvem kan assistenten drøfte situasjonen med? Når?
* Er det aktuelt å snakke med mor?
* Er det aktuelt å samarbeide med andre instanser?
* Er det aktuelt å melde til barnevern eller andre - hvem gjør i tilfelle det – og hvordan?
* Hvordan samarbeide med Hedda i prosessen?
* Hvordan samarbeide med mor og far?